Viva ucliva

Avant 20 onns ha gì lieu la radunanza da fundaziun da la corporaziun hotel Ucliva a Vuorz.

A sias uras e l’hotel stà in project da pilot. In manaschi che vegn manà tenor princips ecologics.
Entschet ha tut cun in project per ina surbajegiada da mamut. Ina societad da la Germania aveva l’intenziun da fabritgar en il vitget da Vuorz en Surselva na main che 50 chasas. Ma quai è lura tuttina stà in pau ferm tubac. Duas giadas ha la radunanza communala refusà il project. Sin fundament d’in studi da la ETH da Turitg è suenter naschida l’idea per in hotel ecologic. Fin che quel ha dentant avert sias portas è anc ida blera aua dal Rain giuadora.
Avant e durant la fasa da construcziun da l’hotel han ils meds da massa adina puspè scrit e rapportà davart il project. L’avertura per propi ha gì lieu il december 1983. En la pressa han ins tranter auter pudì leger: «ina idea utopica è vegnida realisada». Per construir la chasa èn vegnidas resguardadas materialias ecologicas, materialias regiunalas. Il medem vala era per ils products ch’ins dovra en l’ustaria ed en la cuschina.
Quatter onns suenter l’avertura è vegnida construida l’Uclivetta. Il bajetg polivalent è equipà cun in implant solar da 96 m2 che producescha ca. 50000 kWh l’onn. Sulegl e lain cuvran ozendi passa 80% da l’entir consum d’energia da l’Ucliva.
Oz ha l’hotel 22 chombras cun 70 letgs. Ultra da quai offrescha la chasa – che vegn manada en furma d’ina corporaziun – era stanzas per seminaris, curs e referats.
Ch’il patratg ecologic è adina stà en il center da la filosofia da manaschi demussa era il fatg che l’hotel Ucliva è en il decurs dals onns adina puspè vegnì undrà cun differentas distincziuns. Uschia il 1981 cun il premi per la protecziun da la patria, il 1986 premi dal cussegl d’Europa, il 1989 premi da l’uniun europeica per merits da pionier sin il champ da l’ecologia, e nominaziun sco «eco hotel» da l’onn 1997.
«Il temp post industrial po entschaiver – l’utopia daventa realitad».
Uschia hai gì num avant 15 onns a chaschun da l’emprima badigliada per l’hotel Ucliva. Ils iniziants èn stads pioniers, visiunaris e forsa era in pau fantasts e siemiaders. Ils iniziants n’èn dentant betg sulets. Oz dumbra la corporaziun 1200 commembers. Ed in anniversari da 20 onns sco el vegn festivà il 1998 na fiss betg in dretg anniversari senza ina festa. Quella ha lieu ils 7 da november. E che las ideas e visiuns na vegnan era betg a mancar als responsabels da l’Ucliva en il futur mussa era il premi ch’ins po gudagnar a chaschun da la festa. I sa tracta numnadamain d’ina concurrenza utopica cun in bel premi (utopic!): in onn vacanzas gratuitas en l’Ucliva.

Pledari
adina puspè = immer wieder
il bajetg polivalent = der Mehrzweckbau
emprima badigliada = erster Spatenstich
gudagnar = gewinnen
il lain = das Holz
il manaschi = der Betrieb
il patratg = der Gedanke
sulet = allein(e)
la radunanza communala = die Gemeindeversammlung
suenter = anschliessend
la surbajegiada = die Überbauung
tranter auter = unter anderem
l’ucliva = der Weiler/Hof
il vitg/vitget = das Dorf/Dörfchen